text: De cara a barraca (53) pedra dura de pelar
  A banda d'algunes barraques extres, el grup de Pedra Seca Ballestar ja porta dues jornades amb una barraca complicada, situada al sector nord de Sant Llorenç Savall, a La Serra. A banda que la barraca no es troba a tocar de cap pista i per tant es fa més pesat dur el material necessari, aquesta barraca característica del sector de La Serra, recolzada en un gran bloc de conglomerat, havia estat fortament assetjada per un pi que havia arrelat a la volta. Quan la vam trobar, el pi s'havia tombat, part de la volta era ensorrada, però la llinda encara era a lloc. Dos anys després, quan vam fer la primera jornada de treball per recuperar-la, la llinda de rogenca ja era a terra, sortosament encara sencera. El principal problema, a banda de retirar les profundes arrels del pi, rau en la resta de la volta construïda amb gran blocs que continuen en fràgil equilibri al seu lloc, disposats a caure cap a l'interior a la més mínima. El cas és que inicialment la idea era només tancar la petita obertura de la volta, però tenint a sota uns blocs tan poc estables, hom es preguntava si no seria millor acabar de desmuntar-la, tot i saber que la grandària d'aquests blocs ens obligaria a fer ús del ternal, una eina pesant que exigiria un esforç extra de transport fins el lloc de la barraca. De moment s'ha decidit pujar de nou les parets dels contraforts fins el nivell marcat per les pedres més altes de la barraca. Si quan arribem a aquest punt no ha caigut res, provarem de resituar les grans pedres evitant en el possible, que caiguin. Sens dubte si aconseguim recuperar aquesta barraca, aquesta construcció es convertirà en la "barraca de l'any".
  Si us ve de gust assistir a la reparació d'aquesta barraca, el grup queda aquest proper diumenge 30 de setembre a les 9-9,15 al lloc anomenat 'la font de l'Aixeta', davant de l'escola Josep Gras situada a la sortida del poble en direcció a Gallifa. També s'accepten visitants encuriosits que vulguin aprofitar per petar la xerrada o bé per passejar.